29. schôdza NR SR - 6.deň - A. dopoludnia
Dátum: 2014-02-05
Poslanec: Hraško, Igor (OĽANO)
Druh vystúpenia: Vystúpenie v rozprave

10. Ďakujem pekne, pani predsedajúca. Vážené kolegyne, kolegovia, máme tuná zákon, ktorý má za cieľ riešiť situáciu, ktorá bola už v minulosti viackrát kritizovaná. Doteraz sa naozaj nenašla vôľa riešiť túto situáciu nejakým systémovým opatrením. Mnohokrát aj počúvame z rôznych strán, že sa veci riešia nesystémovo a nekomplexne. Toto, si myslím, že je práve prístup, ktorý je komplexný a dokonca systémový. Je to systémové opatrenie, ktoré má naozaj nastaviť jednoznačné a jasné podmienky, za akých niekto vstúpi do vzťahu so spoločnosťou so 100 % účasťou štátu a za akých sa môže zapojiť do výberového konania. To znamená, že za akých bude vybratý. Ak na začiatku stanovíme jasne a zrozumiteľne všetky možnosti, tak človek sa môže rozhodnúť - idem do toho alebo nejdem do toho za takých a takých podmienok. Vieme, že veľkým neduhom - a my za hnutie OBYČAJNÍ ĽUDIA a nezávislé osobnosti za to bojujeme - a to sú politické nominácie. Toto je problém, ktorý tu máme už od roku '89. Doteraz sa v tejto otázke nič neurobilo, pretože každému to vyhovovalo. Každý bol rád, že sa môže niekomu zavďačiť - či už za podporu vo voľbách, alebo aj za iné veci. Tento zákon by mal tento neduh odstrániť. Okrem toho určite nie je dobré, ak vo vedení nejakej spoločnosti sa striedajú ľudia ako na bežiacom páse. Keby boli parlamentné voľby každého rok a pol, pretože by sa niečo udialo, padla by vláda, každého rok a pol by tam bol v dozornej rade niekto iný. Myslím si, že je naozaj zložité rozkukať sa vo veľkom kolose a dozorovať ho tak, aby skutočne dobre fungoval. Preto keď sa nadstavia podmienky naozaj tak, že v tej dozornej rade bude človek, ktorý tu nebude zároveň s volebným obdobím Národnej rady, tak tie štátne podniky môžu fungovať omnoho efektívnejšie. V podstate toto by malo byť cieľom každej vlády, aby štátne podniky fungovali efektívne, pretože štát na nich môže získavať, štát na nich môže zarábať, štát z nich bude mať dividendy a to sú financie, ktoré sú potom dané do rozpočtu, a z toho sa potom môže robiť veda, výskum, rozvoj, podpory a tak ďalej. Preto sú to štátne podniky. U nás je však prax iná, dosadíme si ľudí do dozorných rád a podniky sa tunelujú pekne v tichosti, vykazujú sa malé zisky, no však čo, hlavne, že plat beží a odmeny ľudí, ktorí sú v tom zaangažovaní, tiež. No, samozrejme, že potom nie sú financie, ktoré by mohli byť vrátené do štátneho rozpočtu a určené povedzme na ďalší rozvoj a toto je problém a problém sú tie politické nominácie. Tuná sa hovorilo o zodpovednosti ministra, že minister je zodpovedný. Prečo minister? Všetci sme predsa zodpovední za to, ako hospodária podniky s majetkovou účasťou štátu, a všetci by sme mali trvať na tom, aby tie podniky hospodárili dobre nezávislé od toho, kto je momentálne pri moci! Pretože ten, kto je pri moci, zase bude len rozhadzovať. A to je nezodpovedné! Takže my chceme naozaj to, aby v týchto veciach bola zavedená zodpovednosť. No a keď to nejde podľa svedomia, pretože ľudia, niektorí ľudia nemajú svedomie - aj tí, ktorí riadia, aj tí, ktorí sú riadení -, tak, žiaľ, musíme to robiť zákonom. Bolo prijaté uznesenie za bývalej vlády, ktoré toto istým spôsobom mohlo riešiť, ale to je len uznesenie vlády, ktoré ďalšia vláda môže kedykoľvek zmeniť, a veci sú v starých koľajach. Pokiaľ sa niečo rieši vyššou normou, mala by byť záväzná. Samozrejme, aj zákony sa dajú meniť, však máme tuná vládnu väčšinu, vieme, ako to funguje. Ale je omnoho lepšie, keď je teda niečo riešené zákonom, pretože už poukázať na zmenu zákona, na to musí byť naozaj dôvod. A pokiaľ sa pripraví zákon dobre, ktorý nastaví jasné a zrozumiteľné pravidlá, tak taký zákon je dobrý, a pokiaľ sa dodržiava, tak všetko funguje tak, ako má, teda v prospech občanov Slovenska. Keď sa hovorilo, že minister je zodpovedný za chod štátnych podnikov, tak..., a že minister si musí dosadiť svojich ľudí tam, tak mi to pripomínalo slová kolegyne Vaľovej, ktorá ako primátorka mesta si potrebuje tiež svojich ľudí napchať kdekoľvek, pretože je za nich zodpovedná. To isté, čo platí na úrovni štátu, by malo platiť aj na úrovni samosprávy, pretože tá samospráva hospodári s peniazmi všetkých daňových poplatníkov daného mesta, obce a tak ďalej. Tuná naozaj nejde o to, kto je tam politicky dosadený, samozrejme, politickým stranám o to ide. Opäť ide o vďačnosť, zavďačenie sa niekomu za niečo. Toto už v niektorých krajinách nefunguje a také krajiny už prosperujú, pretože majú financie na to, keďže dobre hospodária a dobre hospodária aj na štátnom, tak majú financie na rozvoj a na rozvojové aktivity. Ak sa budeme stále točiť v jednom kolečku a budeme si naháňať vlastný chvost, tak sa nikam nedostaneme. My sa potrebujeme z tohto kruhu vymaniť a toto je jedna z ciest. Prestať už s politickými nomináciami a môžeme začať povedzme od štátnych podnikov, resp. firiem, kde je 100 % účasť štátu. Toto je len prvý krok, pretože tu bola otázka, že a čo v podnikoch, kde má štát nižšiu percentuálnu účasť alebo nižší percentuálny podiel. To bude ďalší krok. Chystáme sa na to a máme pripravenú ďalšiu sériu zákonov, ktoré k tomuto môžu smerovať. Takže toto je len prvá lastovička, ale naozaj si myslím, že môže komplexne a systematicky riešiť tento problém, ktorý tu doteraz bol. Hovorí sa a ľudia naozaj to cítia tak, že za tých 24 rokov sa tu nič pre občanov neurobilo, že sa naozaj len rozhadzujú financie. Je to fakt. Je to fakt a veľmi málo snahy bolo vyvinutej na to, aby sa tento problém vyriešil. Takže toto môže byť naozaj prvý krok a sme v prvom čítaní. V druhom čítaní sa dajú urobiť nejaké zmeny, doplnky, na ktorých sa môžeme dohodnúť, ale naozaj treba o tom diskutovať a tento zákon, pokiaľ viem, bol už na minulej schôdzi zaradený do programu. My sme ho presunuli na rokovanie tejto schôdze, keďže tam tých bodov programu bolo naozaj veľa. To znamená, že už minimálne jeden mesiac sa o ňom dalo diskutovať, ak o ňom niekto vedel a niekto sa ku nemu až teraz vyjadril, mohol kľudne za nami prísť a mohli sme o ňom podebatovať. Neprišiel a teraz sa dozvedáme, že ten zákon už bol v podstate riešený, resp. tie veci uznesením vlády. Sme za diskusiu, kľudne. Ja som bol osobne zvedavý, aký postoj bude jednotlivých poslancov za jednotlivé poslanecké kluby a hlavne za jednotlivé politické strany, ako sa k tomuto návrhu postavia. Tento zákon je proti politickým nomináciám a je za zodpovednejšie spravovanie majetku štátu. Takže uvidíme, ja by som takisto chcel vyjadriť podporu tomuto zákonu a vás poprosiť takisto, aby ste podporili tento návrh zákona, posunuli ho do druhého čítania a potom medzitým sa môžeme teda dohodnúť na niektorých vylepšeniach, ak si niekto myslí, že tam sú naozaj také medzery, ktoré by sa zišlo vyplniť. Ďakujem pekne.